NOTĂ DE FUNDAMENTARE
la proiectul de decizie „Cu privire la modificarea și completarea Deciziei Consiliului raional Ștefan Vodă nr. 4/13 din 30 iulie 2026 «Cu privire la stabilirea taxelor lunare de instruire în școlile de arte din raionul Ștefan Vodă și filialele acestora»”
·  Condițiile ce au impus elaborarea proiectului și finalitățile urmărite
Proiectul de decizie a fost elaborat în urma examinării demersului Instituției Publice Școala de Arte „Maria Bieșu” din orașul Ștefan Vodă, prin care se propune completarea taxelor lunare de instruire cu tarife pentru servicii și forme de instruire suplimentare.
Necesitatea modificării deciziei existente este determinată de diversificarea formelor de instruire oferite de instituție, inclusiv instruirea într-o perioadă redusă, instruirea adulților și studiile în baza contractelor negociate, precum și de prestarea unor servicii suplimentare destinate susținerii activității instituției.
Finalitatea urmărită constă în reglementarea tarifelor pentru serviciile și formele de instruire menționate, asigurarea unui cadru transparent de aplicare a acestora și identificarea unor surse suplimentare de venit pentru completarea bugetului instituției.
·  Principalele prevederi ale proiectului și evidențierea elementelor noi
Proiectul de decizie prevede completarea punctului 1 din Decizia Consiliului raional Ștefan Vodă nr. 4/13 din 30 iulie 2026, prin includerea anexei nr. 1.1, care stabilește alte taxe lunare de instruire și tarife pentru servicii suplimentare.
Anexa nr. 1.1 prevede:
· taxe pentru instruirea într-o perioadă redusă, diferențiate în funcție de specialitate și de locul desfășurării instruirii — în orașul Ștefan Vodă sau în filialele școlii;
· taxa lunară pentru instruirea adulților, pentru toate specialitățile;
· taxa pentru studii în baza contractului negociat, cu un număr de ore stabilit în funcție de solicitările beneficiarului;
· tarife pentru organizarea atelierelor de creație și tematice;
· tarife pentru biletele la concertele școlii;
· taxa lunară pentru arenda instrumentelor muzicale destinate ocupațiilor individuale;
· tariful pentru arenda spațiului instituției.
Totodată, proiectul stabilește responsabilitatea Direcției generale educație pentru controlul executării deciziei și prevede comunicarea și publicarea acesteia potrivit legislației în vigoare.
· Fundamentarea economico-financiară
Implementarea proiectului urmărește reglementarea unor venituri provenite din taxele de instruire și din prestarea serviciilor suplimentare de către instituție.
Veniturile obținute vor putea contribui la completarea bugetului instituției și la susținerea activităților educaționale, artistice și culturale, în condițiile legislației bugetare și financiar-contabile aplicabile.
Adoptarea proiectului nu presupune, prin ea însăși, alocarea unor mijloace financiare suplimentare din bugetul raional.


· Modul de încorporare a actului în cadrul normativ în vigoare
Proiectul de decizie este elaborat în conformitate cu prevederile Hotărârii Guvernului nr. 450 din 16 iunie 2011 pentru aprobarea Regulamentului privind modul de încasare a taxei pentru instruire în școlile de muzică, artă și artă plastică, precum și ale Legii nr. 436/2006 privind administrația publică locală.
Aplicarea noilor tarife urmează să se realizeze cu respectarea cadrului normativ privind activitatea instituțiilor de învățământ artistic extrașcolar și gestionarea mijloacelor financiare ale instituțiilor publice.
